РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број: 06-2/319-21

15. јул 2021. године

Б е о г р а д

З А П И С Н И К

13. СЕДНИЦЕ ОДБОРА ЗА ПОЉОПРИВРЕДУ, ШУМАРСТВО

И ВОДОПРИВРЕДУ, ОДРЖАНЕ 14. ЈУЛА 2021. ГОДИНЕ

Седница је почела у 14,00 часова.

Седници је председавао Маријан Ристичевић, председник Одбора.

Седници су присуствовали чланови Одбора: Верољуб Матић, Станислава Јаношевић, Момир Стојилковић, Велибор Станојловић, Оља Петровић, Ненад Филиповић, Гојко Палалић (заменик Жарка Богатиновића), Ненад Барош (заменик Соње Тодоровић) и Хаџи Милорад Стошић (заменик Јелисавете Вељковић).

Седници нису присуствовали чланови Одбора: Тијана Давидовац, Жарко Богатиновић, Милија Милетић, Соња Тодоровић, Марко Зељуг, Љубинко Ракоњац, Дијана Радовић, Арпад Фремонд, Никола Кожовић и Јелисавета Вељковић.

  Седници је присуствовао и народни посланик Горан Спасојевић.

Седници су присуствовали представници Министарства пољопривреде, шумарства и водопривреде: Јелена Благојевић, државни секретар, Ненад Катанић, помоћник министра и Петар Коровић, помоћник директора Републичког завода за статистику.

Одбор је једногласно усвојио следећи

 Д н е в н и р е д

1. Разматрање Предлога закона о попису пољопривреде 2023., који је поднела Влада (број 011-1232/21 од 02. јула 2021. године).

 Пре преласка на разматрање прве тачке дневног реда усвојен је записник 12. седнице Одбора, која је одржана 7. јула 2021. године, у тексту у коме је и предложен.

 Прва тачка дневног реда- Разматрање Предлога закона о попису пољопривреде 2023., који је поднела Влада.

Јелена Благојевић, државни секретар у Министарству пољопривреде, шумарства и водопривреде је истакла да спровођење пописа у методолошком и организационом смислу представља најсложеније статистичко истраживање. Када је реч о спровођењу пописа у пољопривреди, имајући у виду трошкове, специфичне услове у којима се спроводи, тешкоће у утврђивању тачних података, као и значај резултата за вођења аграрне политике, неопходно је да се ова област уреди законом. Попис пољопривреде је инструмент којим се обезбеђују статистички подаци о пољопривредним газдинствима на најнижем територијалном нивоу и стога је кључни извор информација потребних за доношење стратегија. На путу приступања Европској унији пољопривреда Србије мора да се прилагоди низу прописа и стандарда који ће у великој мери изменити стање у нашој пољопривреди. Сет закона, правила и процедура које треба усвојити обухвата законске стандарде, заједничку пољопривредну политику и стуктурне фондове. Да би могао да се прати процес прилагођавања и оцењује степен усаглашености неопходно је увести бројне статистичке индикаторе у статистици пољопривреде. Пописом ће бити обухваћена сва породична пољопривредна газдинства, газдинства предузетника и правних лица тако да коришћено пољопривредно земљиште и јединице које се обухватају пописом чине најмање 98% од укупно коришћеног пољопривредног земљишта без површина под окућницама, а број условних грла најмање 98% од укупног броја условних грла на националном нивоу. Пописом се неће обухватати домаћинства са сопственом пољопривредном производњом, која није намењена тржишту, и не прелази одређени физички праг, у складу са методолошким упутством Републичког завода за статистику. Такође, неће бити обухваћена ни домаћинства, привредна друштва и други облици организовања са статусом правног лица као ни предузетници који не обављају пољопривредну производњу. Подаци ће се прикупити непосредно од газдинстава методом интервјуа без обзира на правни статус газдинства, при чему је предвиђено да пописивачи помоћу лап-топова уносе у електронске упитнике одговоре испитаника. Прикупљање података директним уносом у електронске упитнике омогућиће непосредну контролу прикупљања али и бржу обраду и објављивање коначних резултата. За тај посао ангажоваће се око 3500 пописивача који поред знања о пољопривреди поседују и основна знања из области рада на рачунару. Пажљива селекција кандидата за теренско прикупљање података, њихова квалитетна и добра обука су од посебног значаја за успех пописа. Пољопривредна газдинства имаће могућност и самоанкетирања путем веб-Упитника. Према предрачуну Републичког завода за статистику, а полазећи од детаљног плана активности на припремама и спровођењу пописа, за финансирање и извршење свих пописних послова неопходно је у периоду од 2020-2024.г. обезбедити укупно 950 093 400 динара односно 7 917 445 евра, истакла је на крају излагања Јелена Благојевић, државни секретар у Министарству пољопривреде, шумарства и водопривреде.

Ненад Катанић, помоћник министра, је у наставку седнице додао да ће се доношењем овог закона на време обезбедити финансијска средства, формирати комисије на одређеним нивоима и извршити прецизна и добра едукација људи који ће бити укључени у овај попис пољопривреде а носилац целог посла ће бити Републички завод за статистику.

Пошто се нико од народних посланика није јавио за дискусију, на основу члана 156. став 3. Пословника Народне скупштине, Одбор за пољопривреду, шумарство и водопривреду је једногласно, одлучио да поднесе Народној скупштини следећи

И з в е ш т а ј

 Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о попису пољопривреде 2023., у начелу.

За известиоца Одбора на седници Народне скупштине одређен је Маријан Ристичевић, председник Одбора.

Пошто других питања и предлога није било, седница је закључена у 14,15 часова.

Саставни део овог записника чини обрађени тонски снимак седнице Одбора.

 СЕКРЕТАР ПРЕДСЕДНИК

 Бранка Златовић Маријан Ристичевић